自洪府舟行直書其事
作者：宋之問
朝代：唐

paragraphs: 仲春辭國門，畏途橫萬里。
越淮乘楚嶂，造江泛吳汜。
嚴程無休隙，日夜涉風水。
昔聞垂堂言，將誡千金子。
問余何奇剝，遷竄極炎鄙。
揆己道德餘，幼聞虛白旨。
貴身賤外物，抗跡遠塵軌。
朝遊伊水湄，夕臥箕山趾。
妙年拙自晦，皎潔弄文史。
謬辱紫泥書，揮翰青雲裏。
事往每增傷，寵來常誓止。
銘骨懷報稱，逆鱗讓金紫。
安位釁潛搆，退耕禍猶起。
棲巖實吾策，觸藩誠內恥。
濟濟同時人，台庭鳴劒履。
愚以卑自衞，兀坐去沈滓。
迨茲理已極，竊位申知己。
羣議負宿心，獲戾光華始。
黃金忽銷鑠，素業坐淪毀。
浩歎誣平生，何獨戀枌梓。
浦樹浮鬱鬱，皐蘭覆靡靡。
百越去魂斷，九疑望心死。
未盡匡阜遊，遠欣羅浮美。
周旋本師訓，佩服無生理。
異國多靈仙，幽探忘年紀。
敝廬嵩山下，空谷茂蘭芷。
悠悠南溟遠，採掇長已矣。